འདིར་ཐིས་དང་འབྲེལ་བའི་བྱུང་རབས་ལོ་རྒྱུས་ལ་བསམ་གཞིག་བྱ་ན།གོང་དུ་ཛྭ་ཡི་སྐབས་འཆད་ཟིན་པ་ལྟར་ཁྲི་སྲོང་གིས་བོན་སྡེ་བསྣུབས་རྗེས་གྱེར་སྤུངས་ཆེན་པོས་ཛྭ་འཕངས་ནས་རྒྱལ་པོ་སྙུང་གིས་ཟིན།དེ་ནས་བློན་པོ་རྣམས་བཀའ་བགྲོས་ཏེ་གྱེར་སྤུངས་ཆེན་པོར་ཐུགས་དགོངས་དངས་བ་དང་བོན་སྡེ་རྣམས་གང་འཚམས་སྤྱོད་རྒྱུའི་ཁས་ལེན་ཞུས།གྱེར་སྤུངས་ཆེན་པོས་ཀྱང་ཐིས་ཀྱི་སྒྲུབ་པ་མཛད་ནས་རྒྱལ་པོ་སླར་སྙུང་སངས་བའི་སྐོར།རྫོགས་པ་ཆེན་པོ་ཞང་ཞུང་སྙན་རྒྱུད་བོན་མ་ནུབ་པའི་གཏན་ཚིགས་ལས།དེ་ནས་གྱེར་སྤུངས་རྗེའི་སྤྱན་སྔར་གདན་སྤྱོད་ནས།ཕྱིར་ལྡོག་གི་ཆོ་ག་གསང་ཐིས་འཕར་བ་དགུ་བསྐོར་མཛད།རྗེའི་བུ་ག་དགུ་ནས་གསེར་གྱི་སྐུད་པ་དར་སྐུད་སྒྲིལ་མ་ཙམ་རེ་ཡང་བཏོན་ནོ།།སྲང་ལ་བཅལ་བས་སུམ་ནམ་གཅིག་བཏོན་ནོ།།དེའི་རྗེས་ལ་ཁྲག་ངན་དང་བརྣག་དང་ཆུ་སེར་ལས་སོགས་པ་མང་དུ་བཏོན་ནས་བསྙུངས་པ་གདངས་སོ།།ཞེས་དང་།ལེགས་བཤད་མཛོད་ལས།བོད་ཀྱི་རྗེ་བློན་འབངས་རྣམས་ཀྱིས་ཕྱག་བྱས་ཏེ་ཅི་གསུངས་ཉན་ནོ་ཞུས་པས།དེར་གྱེར་སྤུངས་ཀྱིས་གསང་ཐིས་ཀྱིས་སྔགས་མཛད་པས།རྒྱལ་པོའི་སྐུ་ལས་གསེར་རྟ་རྔ་ལྟ་བུ་མང་པོ་ཐོན་ནས་རྒྱལ་པོའི་བསྙུན་པ་དྭངས་སོ།།འབངས་རྣམས་ཀྱང་སྡུག་བསྔལ་ལས་གྲོལ་བར་མཛད་དོ།།ཞེས།སྐབས་དེར་གྱེར་སྤུངས་ཆེན་པོས་གསང་ཐིས་འཕར་བ་དགུ་སྐོར་དང་།གསང་ཐིས་ཀྱི་སྔགས་མཛད་ནས་རྒྱལ་པོའི་ཚེ་བསྲིངས་བ་དང་།ནད་གསོས་པའི་སྐོར་དེ་དང་།གོང་དུ་ཐིས་དཀར་ནི་གསོ་བ་དང་སྲུང་བའི་སྔགས་ཀྱི་རྒྱུད་དང་།ཞེས་གསུངས་པར་གཞིག་ཚེ།འདི་སྐབས་ཛྭ་དང་ཐིས་གཉིས་ལས་ཐིས་ནི་གཙོ་བོར་སྲུང་གསོ་ལ་ཕྱོགས་ཆེ་བ་དང་།ཛྭ་ནི་བསད་བཟློག་ལ་ཕྱོགས་ཆེ་བ་མིན་ནམ་སྙམ་སྟེ་དཔྱད།